Smernica Komisie 2003/1/ES
zo 6. januára 2003,
ktorou sa prispôsobuje príloha II smernice Rady 76/768/EHS o aproximácii právnych predpisov členských štátov týkajúcich sa kozmetických výrobkov technickému pokroku
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/768/EHC z 27. júla 1976 o aproximácii právnych predpisoch členských štátov týkajúcich sa kozmetických výrobkov [1], naposledy zmenená a doplnená smernicou Komisie 2002/34/ES [2], najmä na jej článok 8 ods. 2,
po konzultácii Vedeckého výboru pre kozmetické výrobky a nepotravinárske výrobky určené pre spotrebiteľov,
keďže:
(1) Odkaz číslo 419 prílohy II k smernici 76/768/EHS, ktorá obsahuje zoznam substancií, ktoré kozmetické výrobky nesmú obsahovať, je v súčasnosti spojený s rozhodnutím Komisie 97/534/ES z 30. júla 1997 o zákaze používania materiálu predstavujúceho riziko vzhľadom na prenosnú spongiformnú encefalopatiu [3]. Toto rozhodnutie sa zrušuje rozhodnutím Komisie 2000/418/ES z 29. júna 2000, ktorým sa reguluje použitie materiálu predstavujúceho riziko prenosnej spongiformnej encefalopatie a mení a dopĺňa rozhodnutie 94/474/ES [4]. S ohľadom na stanovisko Vedeckého výboru o kozmetických výrobkoch a nepotravinárskych výrobkoch určených pre spotrebiteľov (SCCNFP) je primerané pripojiť odkaz číslo 419 prílohy II k smernici 76/768/EHS k nariadeniu Európskeho parlamentu a Rady (ES) č. 999/2001 z 22. mája 2001, ktorou sa stanovujú pravidlá prevencie, kontroly a eradikácie niektorých prenosných spongiformných encefalopatií [5], naposledy zmenené a doplnené nariadením Komisie (ES) č. 270//2002 [6].
(2) Odkaz na špecifikované rizikové materiály označené v prílohe V nariadenia (ES) č. 999/2001 by sa mal vložiť do odkazu číslo 419 prílohy II k smernici 76/768/EHS.
(3) Vychádzajúc z článku 22 ods. 1 nariadenia (ES) č. 999/2001, sa však ustanovenia prílohy XI časti A nariadenia uplatňujú až do dátumu prijatia rozhodnutia, po ktorom sa článok 8 tohto nariadenia a príloha V stanú uplatniteľnými. Odkaz číslo 419 prílohy II k smernici 76/768/EHS by sa mal tiež vzťahovať na prílohu XI časť A nariadenia (ES) č. 999/2001.
(4) Smernica 76/768/EHS by sa mala zmeniť a doplniť podľa toho.
(5) Dané osobitnou povahou rizikových materiálov, členské štáty musia byť schopné bezodkladne prijať opatrenia stanovené v tejto smernici bez toho, aby čakali na uvedený konečný dátum.
(6) Opatrenia ustanovené v tejto smernici sú v súlade so stanoviskom Výboru pre prispôsobenie smerníc týkajúcich sa odstránenia technických prekážok obchodu v oblasti kozmetických výrobkov technickému pokroku,
PRIJALA TÚTO SMERNICU:
Článok 1
Príloha II k smernici 76/768/EHS sa mení a dopĺňa v súlade s prílohou k tejto smernici.
Článok 2
1. Členské štáty prijmú všetky potrebné opatrenia s cieľom zaistiť, aby výrobcovia spoločenstva alebo dovozcovia usadení v rámci spoločenstva nemohli najneskoršie od 15. apríla 2003 umiestniť na trhu žiadne kozmetické výrobky, ktoré nie sú v súlade s touto smernicou.
2. Členské štáty prijmú všetky potrebné opatrenia s cieľom zaistiť, že výrobky uvedené v odseku 1 sa nebudú predávať alebo ponúkať konečným spotrebiteľom najneskôr po 15. apríli 2003.
Článok 3
Členské štáty prijmú zákony, iné právne predpisy predpisy a správne opatrenia potrebné na dosiahnutie súladu s touto smernicou najneskôr do 15. apríla 2003. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 4
Táto smernica nadobúda účinnosť tretím dňom nasledujúcim po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 6. januára 2003